9.9.2022
ET
Euroopa Liidu Teataja
C 347/165 Neljapäev, 10. märtsi 2022
82. kutsub Euroopa välisteenistust üles viima eelkõige ÜJKP missioonide ja operatsioonide ning Euroopa rahu­ tagamisrahastu raames toimuva tegevuse puhul läbi süstemaatilist konfliktianalüüsi, mille puhul võetaks arvesse soolist perspektiivi, mis põhineb soolisel analüüsil ja soolisel konfliktianalüüsil; rõhutab vajadust tagada piisavad vahendid, et arendada ja suurendada ELi ekspertteadmisi ja suutlikkust viia läbi riski- ja konfliktianalüüse, mille puhul võetakse arvesse soolist perspektiivi, kusjuures erilist tähelepanu tuleks pöörata soolisele võrdõiguslikkusele ning sellele, et tagatud oleks naiste ja ebasoodsas olukorras olevate rühmade sisuline osalemine;
83. juhib tähelepanu, kui oluline on siduda inimeste julgeoleku kontseptsioon soolise perspektiiviga; nõuab, et EL lähtuks ÜRO Peaassamblee resolutsioonis 66/290 ning naiste, rahu ja julgeoleku tegevuskavas sätestatud inimeste julgeoleku kontseptsioonist; rõhutab, et julgeolek peab keskenduma inimeludele ja nende kaitsele selliste ohtude eest nagu vägivald ning hariduse, tervishoiu, toidu või majandusliku sõltumatuse puudumine; kutsub komisjoni, Euroopa välisteenistust ja liikmesriike üles arendama ja edendama ÜRO desarmeerimiskava; nõuab desarmeerimise ja massihävitusrelvade leviku tõkestamise valdkonnas feministlikku välispoliitikat;
84. juhib tähelepanu asjaolule, et konfliktidega seotud seksuaalvägivald ja muud inimõiguste karistuseta rikkumised, sealhulgas suurem inimkaubanduse oht, mõjutavad naisi ebaproportsionaalselt; rõhutab, et konfliktipiirkondades ja -riikides seksuaalvägivalla ohvriks langenud naistele ja tütarlastele tuleb tagada asjakohane ja terviklik hooldus ja ravi ning tulemuslikud ja kiired hüvitised; märgib, et see süsteem toimib juba seal, kus seda kohaldatakse, ja et see võimaldab ka neid ohvreid ühiskonda taasintegreerida; tuletab meelde ohvrite häbimärgistamise vastu võitlemise tähtsust; nõuab, et jätkuvalt toetataks meetmeid, millega tagatakse konfliktides ja hädaolukordades naistele seksuaal- ja reproduktiivtervise ning seonduvate õiguste hoolduspaketid, rahastades ja toetades eesliiniorganisatsioone ja naiste juhitavaid organisatsioone;
85. tuletab meelde, et relvastatud konfliktid mõjutavad ebaproportsionaalselt naisi; mõistab hukka seksuaalvägivalla kui sõjarelva kasutamise ja rõhutab tungivat vajadust võidelda selle ning karistamatusega, tuues kurjategijad kohtu ette; rõhutab samuti, et naised on konfliktipiirkondades sageli esimesed sundrände ohvrid ja kannatavad sageli majandusliku sõltumatuse kaotuse, hariduse ning usaldusväärsete seksuaal- ja reproduktiivtervishoiuteenuste puudumise tõttu; rõhutab vajadust tagada konflikti või loodusõnnetuste tõttu ümberasustatud elanikkonna juurdepääs haridusele ja tööhõivele; kutsub komisjoni ja liikmesriike üles tegema koostööd partnerriikide ja nende relvajõududega, et tagada neljanda Genfi konventsiooni nõuetekohane jõustamine seoses isikute kaitsmisega sõja ajal, pöörates erilist tähelepanu seksuaalvägivalla ennetamisele ja karistamisele;
86. peab kahetsusväärseks, et GAP III-s ei võeta arvesse kultuuripärandit riikide lõikes ega naiste rolli kultuuri kaitsmisel ja arendamisel; kutsub komisjoni ja Euroopa välisteenistust üles töötama välja programme, mille eesmärk on kaitsta ja tunnustada naiste arendatud kultuuripärandit ja traditsioone, mis jäävad sageli tähelepanuta, eriti kogu konfliktitsükli jooksul;
Sootundliku humanitaartegevuse tagamine
87. peab kahetsusväärseks, et komisjoni hiljutine teatis „ELi humanitaartegevuse kohta: uued väljakutsed, samad põhimõtted“ (COM(2021)0110) ei käsitle piisavalt soolist perspektiivi humanitaarkeskkonnas; kutsub komisjoni üles esitama konkreetsemaid ettepanekuid soolise võrdõiguslikkusega seotud spetsiaalsete kulutuste, programmide, tegevuste jälgimise ja hindamise kohta humanitaarkriisi tingimustes ning töötama välja meetmed kohandatud ja tõhusa soo aspekti arvestava ELi humanitaartegevuse edasiarendamiseks, võttes arvesse võimalust, mida pakub humanitaar-, arengu- ja rahuvaldkonna kolmikseos, et kaitsta naiste ja tütarlaste õigusi ning edendada soolist võrdõiguslikkust igas kontekstis;
Keskkonnahoidliku ja digiühiskonna loomine
88. väljendab heameelt selle üle, et GAP III on lisatud kliimamuutuste prioriteetne valdkond, arvestades, et kliimamuutused ei ole sooneutraalsed, sest need võimendavad olemasolevat soolist ebavõrdsust, eelkõige vaeste, noorte ja põlisrahvaste jaoks, ning eriti ebakindlas keskkonnas; hindab Euroopa Liidu otsusekindlust toimida roheülemineku raames soolise mõõtme alusel, võttes arvesse kliimamuutuste valdkonnaülest ja ebaproportsionaalset mõju naistele ja tütarlastele, eelkõige arenguriikides; rõhutab vajadust kaasata ja kuulata naisi ja tütarlapsi ning suurendada nende